
שינויים בתקציב לשנת 2005 


היו"ר יעקב ליצמן:

	בוקר טוב, אני מתכבד לפתוח את ישיבת ועדת הכספים, הנושא הראשון על סדר היום: שינויים בתקציב לשנת 2005. לפני כן, הצעה לסדר של חבר הכנסת נסים דהן. 

נסים דהן:
	
	הערה, אדוני היושב ראש, אני נאלץ להציע את ההצעה לסדר כמעט בכל שנה, באותו תאריך. החופש הגדול בעיצומו - - - 

רוני בריזון:

	 החופשה הגדולה. 

נסים דהן:

	החופשה הגדולה. "החופש הגדול", אני רגיל לקרוא לזה החופש הגדול  מיום שהייתי בגן הילדים, אני אמשיך לקרוא לזה החופש הגדול. אדוני היושב ראש, בשנה שעברה, רק עם התערבות ועדת הכספים עברו  התקציבים המתאימים לעיריות המקימות קייטנות לילדים. רק בהתערבות ועדת הכספים עבר התקציב וכך התאפשר למספר רב יותר של תלמידים ליהנות מקייטנות. אני לא מדבר על ההגנה שיש להם בקייטנות מפני תאונות דרכים - - - 

היו"ר יעקב ליצמן:

	תחת איזה משרד ממשלתי זה נמצא? 

נסים דהן:

	 משרד הרווחה  וחלק תחת משרד הפנים, ההשתתפות של הרשויות המקומיות. לצערי הרב, הריטואל הזה חוזר על עצמו, אנחנו נמצאים ב"חופש הגדול" - - - 

רוני בריזון:

	 אני מציע לזמן את סגן שר הרווחה שיגיע לכאן ויסביר לנו. 

היו"ר יעקב ליצמן:

	אני מוכן להזמין אותו, אני לא יודע אם הוא פורש או לא פורש - - - 

נסים דהן:

	ואת שר הפנים. צריך להזמין גם נציג משרד הפנים. יכול להיות שמכתב של כבודו יעזור, אבל לא ייתכן - - - 

היו"ר יעקב ליצמן:

	זה תלוי בתקציב משרד הפנים. מה שאני מציע, אני אדבר היום עם אוסקר ומחר בבוקר אדווח לך מה קורה. תחת איזה סעיף זה מופיע? סיוע בקייטנות למשפחות מרובות ילדים. 



פניה מס' 200:

היו"ר יעקב ליצמן:

	אנחנו עוברים לשינויים בתקציב, הפניה הראשונה היא פניה מספר 200 של המשרד לאיכות הסביבה. האם יש כאן נציג המשרד לאיכות הסביבה? רבותיי, פעם ראשונה, שנייה, שלישית, אין, אם כך אנחנו לא מאשרים את הפנייה. 


פניה מס' 201:

היו"ר יעקב ליצמן:

אנחנו עוברים לפנייה מס' 201, תקציב אמרכלות של המשטרה. 

איתן גולדפלם:

	מדובר בהתאמות פנימיות בתקציב המשרד, חיבור תקציב האמרכלות של משטרת ההגירה. 

נסים דהן:

	אומנם זה לא שייך, אבל מכיוון שעולה כאן נושא המשרד לביטחון פנים, אני לא חושב שאפשר להתעלם מההתבטאות החריפה של מפקד משטרה בכיר מאוד. אם זה היה קורה במדינה אחרת, בוודאי היו מפטרים אותו על רקע של גזענות. 

היו"ר יעקב ליצמן:

	אני חייב לומר, שהתפלאתי מאוד על דבריו של הקצין, מדובר בקצין מוערך מאוד. 

נסים דהן:

	זה בדיוק המשך דבריי, מכיוון שזה לא אופיו של הקצין, הוא קלט את זה מהאוויר, הוא קלט את זה מצורת ההתנהלות של המשטרה. 

היו"ר יעקב ליצמן:

	אני לא בטוח שאנחנו צריכים להיכנס לזה, אבל אני יכול לומר לך, לא  הצטרפתי לדברים שנאמרו אודותיו ולחגיגה שהיתה, לא בגלל שאני חושב שהדברים שהוא אמר אינם חמורים, הדברים שנאמרו הם חמורים ביותר, אבל אני מכיר את הקצין הזה, מדובר בקצין מכובד מאוד, גם הציבור החרדי מכיר אותו. 

נסים דהן:

	זה רק נושא למחשבה, שאם הוא בסדר גמור, אז האווירה במשטרה היא כזאת, הממונים עליו במשטרה הם כאלה, אם כך, לא צריך להאשים אותו, צריך להאשים את המשטרה. 

איוב קרא:

	 כאות מחאה על כל מה שקרה, לא נביא לכאן לדיון את נושאי המשרד לביטחון פנים עד שתירגע הפרשה הזאת. 


ניסן סלומינסקי:

	 יומיים לעכב על מנת להביע מחאה, שזה יהיה במסגרת של מחאה. 

היו"ר יעקב ליצמן:

	אני מתנגד לזה. 

חיים אורון:

	אני רוצה לומר שני דברים, אל"ף, אני לא מכיר את הקצין. בי"ת, הדברים שלו היו חמורים מאוד. המשטרה פועלת בהליך משמעתי, וכאן אני מציע לחברי הכנסת להשגיח כי ההליך המשמעתי בעיצומו. היות ואתם מכירים את הקצין, אתם מטילים את האשמה על המשטרה, היות ואני מכיר את המשטרה, לא מהיכרות אישית, אני רואה איך המשטרה התנהגה בכפר מימון בתקופה האחרונה. יש לי חוויות עם המשטרה לאורך שנים רבות, לא בעימותים של 10,000 איש, בעימותים של שני אנשים. לכן, המשטרה עמדה במבחן מאוד קשה, אני מגן על המשטרה, אני חושב שהדברים של הקצין הם חמורים מאוד, המשטרה התנהגה באיפוק רב, באחריות רבה, ואני מציע שלא להתחיל לתת כאן עונשים למשטרה. 

בנימין אלון:

	חבר הכנסת דהן, אם אתה מסכים, נעכב זאת יומיים. 

חיים אורון:

	אני מבקש להצביע היום. 

היו"ר יעקב ליצמן:

	אנחנו נצביע היום. 

רוני בריזון:

	 בלי להיכנס לנושא עצמו, אני מבקש לומר לכל חבריי, שומרי המצוות וחובשי הכיפה, האיש אחד יחטא ועל כל העדה תקצוב? 

נסים דהן:

	זה בדיוק מה שאנחנו אומרים, זה לא האיש, זאת העדה.  העדה כאן חטאה, לא האיש - - - 

היו"ר יעקב ליצמן:

	האיש בסדר. 

רוני בריזון:

	 למה הוא בסדר? 

היו"ר יעקב ליצמן:

	אני מכיר אותו, האיש בסדר. 

	אני מעמיד להצבעה את פניה מס' 201, מי בעד ירים את ידו. 

הצבעה

בעד – 3
נגד – 4
נמנעים – אין
פניה 201 לא התקבלה. 


היו"ר יעקב ליצמן:

	הפנייה לא אושרה, אני מבקש רביזיה. 

ניסן סלומינסקי:

	 יומיים, אנחנו נאשר את זה.  יומיים רק על מנת להביע מחאה. 

היו"ר יעקב ליצמן:

	רביזיה, הרביזיה לא תתקיים עכשיו. 



פניה מס' 202:

היו"ר יעקב ליצמן:

	אנחנו עוברים לפניה 202. 

איתן גולדפלם:

	מדובר בתגבור מערכות מידע, סיכום שהיה עם משרד האוצר, סכם על פיתוח מערכות מידע בשירות בתי הסוהר. 

היו"ר יעקב ליצמן:

	מי בעד פניה 202 ירים את ידו. 


הצבעה

בעד – 3
נגד – אין 
נמנעים – אין 
פניה מס' 202 נתקבלה. 

היו"ר יעקב ליצמן:

	הפניה אושרה, תודה רבה. 



פניה מס' 204:

היו"ר יעקב ליצמן:

	אנחנו עוברים לפניה מס' 204.

אלכס:

	בעקבות כמות צווי ההוצאה לפועל, מרחיבים את מערך ההוצאה לפועל.

ניסן סלומינסקי:

	 כמה כסף אתם מוסיפים? 

אלכס:

	5.5 מיליון שקלים. 

רוני בריזון:

	 כמה בקשות יש לכם בשנה? 

אלכס:

	אני לא יודע. 

היו"ר יעקב ליצמן:

	מי בעד פניה 204 ירים את ידו. 


הצבעה

בעד – רוב
נגד – אין
נמנעים – אין
פניה מס' 204 נתקבלה. 

היו"ר יעקב ליצמן:

	הפנייה אושרה. 


פניה 205-206:

היו"ר יעקב ליצמן:

	אנחנו עוברים לפניה 205-206, "עוטף ירושלים". 

אלכס:

"עוטף ירושלים" - 	בהתאם להחלטת ממשלה, מימון גיוס כוח-אדם ותגבור המשטרה. 


היו"ר יעקב ליצמן:

	מי בעד פניה 205-206 ירים את ידו. 

הצבעה

בעד – רוב
נציג – אין 
נמנעים – אין 
פניה 205-206 נתקבלה. 

היו"ר יעקב ליצמן:

	הפניה אושרה, תודה רבה. 


פניה מס' 210:

היו"ר יעקב ליצמן:

	אנחנו עוברים לפניה מס' 210, האם יש נציג משרד התעשייה המסחר והתעסוקה? אין נציג, אנחנו עוברים לפניה 216. 


פניה מס' 216:

היו"ר יעקב ליצמן:

	פניה מס' 216, בבקשה. 

אריאל למדני:

	הפניה מיועדת להעברת 5 מיליון שקלים לפעילות מחקר חקלאי במו"פ אזורי. התמיכה במו"פ ירדה בשנים האחרונות מ-20 מיליון שקלים ל-9 מיליון שקלים השנה. על-פי סיכום עם משרד האוצר, משרד החקלאות יוסיף 5 מיליון שקלים. 

נסים דהן:

	על-פי מה שאנחנו רואים בפנייה התקציבית, מדובר בסעיף תקציבי חדש. זאת אומרת, שבעבר זה לא היה. 

אריאל למדני:

	בעבר קק"ל תמכה במו"פ - - - 

היו"ר יעקב ליצמן:

	איפה אתה רואה שזה סעיף חדש? 

נסים דהן:

	תסתכל בסעיף, זה מאפס ל-5 מיליון שקלים. 

אריאל למדני:

	הסברתי, שבעבר קק"ל נתנה תקציב של 20 מיליון שקלים למו"פ, ב-2005 זה ירד ל-9 מיליון שקלים עקב המצב הקשה של החברה. בסיכום עם משרד האוצר סוכם, שמשרד החקלאות יתקצב ב-5 מיליון שקלים. 

נסים דהן:
	
	במסגרת תמיכות? 

אריאל למדני:

	במסגרת תמיכות. 

נסים דהן:
	
	נרשמו לזה קריטריונים? 

אריאל למדני:

	כן. 

נסים דהן:

	איפה הקריטריונים? תוך כמה זמן אישרו אותם? 

היו"ר יעקב ליצמן:

	מי בעד פניה 216 ירים את ידו. 

הצבעה 

בעד – 3
נגד – אין 
נמנעים – אין
פניה 216 נתקבלה. 

היו"ר יעקב ליצמן:

	הפניה אושרה. 



פניה מס' 226:

היו"ר יעקב ליצמן:

	אנחנו עוברים לפניה מס' 226  - נמל חדרה. אין נציג. 


פניה מס' 219-220:

היו"ר יעקב ליצמן:

	אנחנו עוברים לפניה 219-220 – הפרטת חברת צים. 

מאיר בינג:

	הבקשה התקציבית נועדה להעביר 15.8 מיליון שקלים לתקציב משרד האוצר לשם תשלום לעובדי חברת צים.  לאחר ההפרטה יש נוהל של תשלום לעובדים. 

היו"ר יעקב ליצמן:

	מה זה נוהל, זה הסכם או לא? 

מאיר בינג:

	הסכם. 

הראל בלינדה:

	זה נוהל כללי לחברות ממשלתיות, שמגובה בהסכם עם העובדים בחברה הספציפית. 

נסים דהן:

	על מה מדובר כאן, על המשכורת על 2.5%? 

מאיר בינג:

	שילוב של הכול, עד 3%, אני לא יודע את הפרטים. 

חיים אורון:

	בהסכם המכירה של צים היה אירוע לא פשוט, של 120 מיליון דולר, כולל האשמות קשות במשרד האוצר, היו אפילו רמיזות לגבי טיב שיקוליו של החשב הכללי הקודם.  היתה ועדה שאמרה, ש-120 מיליון דולר הללו מגיעים על-פי ההסכמים לבעלי צים. יש לי מעט מאוד רחמנות על בעלי צים, אבל היה כדאי לבוא פעם עם השוואה בין המחירים שבאים אתם אלינו למה שיוצא אחר כך, גם עם דיסקונט, גם עם "אשות", מעניין לראות בוועדה מה אמרו מחיר המכירה. התחושה שלי, ש"אשות" זה יותר מ-17 מיליון שקל. 

נסים דהן:

	בוועדה אמרו, שהם יכולים לקבל - - - 

היו"ר יעקב ליצמן:

	נעזוב את זה כרגע. 

מאיר בינג:

	הסכום הזה מיעוד רק לעובדים. 


חיים אורון:

	אני יודע אבל זה קולר בשבילי.  אז מה עם 120 מיליון, בזה אתה לא מתעסק? 

מאיר בינג:

	אני לא מטפל בהחלטת חברות, זה לא התפקיד שלי. 

חיים אורון:

	מי עוסק בזה? 

הראל בלינדה:

	הרשות החברות הממשלתיות.  

היו"ר יעקב ליצמן:

	ומי מטפל בהחלטות הממשלה? 

הראל בלינדה:

	לגבי צים, אני מציע לזמן דיון. 

היו"ר יעקב ליצמן:

	מי בעד פניה מס' 219-220 ירים את ידו. 


הצבעה

בעד – רוב
נגד – אין 
נמנעים – אין 
פניה 219-220 נתקבלה. 

היו"ר יעקב ליצמן:

	הפניה אושרה. 

נסים דהן:

	למרות שאישרנו את הבקשה, יש לי שאלה, בדרך כלל הסכום לעובדים הולך מהכנסות המכירה, מה פתאום זה הולך - - - 

מאיר בינג:

	גם בצים העברנו לפני כמה חודשים פניה של כסף בהוצאה המותנית בהכנסה. הסיפור כאן קצת שונה כי ההכנסות נכנסו לאוצר המדינה כבר בשנה שעברה. הסתבר, שהכנסות ישנות אי אפשר - - - 


היו"ר יעקב ליצמן:

	יש לי הסבר נוסף, אין מאין להוריד. 

נסים דהן:

	אז היו צריכים להפריש את הסכומים לעובדים. 

היו"ר יעקב ליצמן:

	אישרנו את הפניה. 


פניה מס' 217-218:

היו"ר יעקב ליצמן:

	אנחנו עוברים לפניה 217-218, אין נציג, הפניה נדחית. 


פניה מס' 225,227,228,229:

היו"ר יעקב ליצמן:

	אנחנו עוברים לפניה 225, 227, 228, 229. 

מאיר בינג:

	יש כאן כמה דברים, הדבר המרכזי, הקמה של כוח סטודנטים ברשות המסים, 100 סטודנטים ברשות המסים שהולכים לתגבר את כל נושא האכיפה, הם הולכים לתגבר פעולות הוצאה לפועל ברשות המסים, זה דורש חצי משרה. 

היו"ר יעקב ליצמן:

	אפשר היה לקחת נערים בני 13-14, כפי ש"מקדונלדס" עושה, ומשלם דמי כיס. 

הראל בלינדה:

	חשבנו על זה אבל אין סטודנטים בני 13-14 לראיית חשבון. 

היו"ר יעקב ליצמן:

	זה שווה בדיקה, למה משתמשים בילדים ב"מקדונלדס"? 

חיים אורון:

	אני לא מתנגד להוספת 100 סטודנטים לאכיפת חוקי המס. אבל תראו מה קורה, היו לנו ארבע-חמש העברות של "משטרות פרטיות" שהאוצר מעוניין בהן, כמו לבדוק גנבים של הביטוח הלאומי, לבדוק משהו בתחום המשטרה, לרדוף אחרי הבדואים – 25 מיליון שקל,  זה אומר, שהאוצר בעצם קובע את סדרי העדיפויות, מה שנראה לו כדבר חשוב, יש לזה כסף. יכול להופיע מפכ"ל המשטרה ולומר, אני לא מסוגל לספק שירותי ביטחון אלמנטריים לציבור, יישבו כאן כל האנשים ואמרו, אנחנו לא מסוגלים לספק את השירותים.  אבל כאשר משרד האוצר רוצה משהו יש לזה כסף.  כשאני העליתי את הטענה הזאת אמרו לי, אתה צודק, האוצר קובע לנו את סדרי העדיפויות. 

היו"ר יעקב ליצמן:

	מי בעד פניה 225, 227, 228, 229  ירים את ידו. 

הצבעה

בעד -  רוב
נגד – אין 
נמנעים – אין
פניה 225,227,228,229 אושרה.

היו"ר יעקב ליצמן:

	הפניה אושרה.  סיימנו היום את סעיף ההעברות התקציביות, רביזיה תתקיים במועד אחר. אני מודה לכם, הישיבה נעולה. 

הישיבה ננעלה בשעה 10:30.
